C 58/30

Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 58/11)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa julkaisupäivästä.

YHTENÄINEN ASIAKIRJA

”POMME DE TERRE DE NOIRMOUTIER”

EU-nro: PGI-FR-02434 – 11. syyskuuta 2018

SAN ( ) SMM ( X )

1. Nimi/nimet

”Pomme de terre de Noirmoutier”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1. Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

”Pomme de terre de Noirmoutier” on tuore ja herkkä ravintona käytettävä juurimukula (ruokaperuna), jonka sato korjataan viimeistään 31. elokuuta enintään 130 päivän mittaisen avomaakasvatuksen jälkeen.

Sitä tuotetaan Solanum tuberosum L. -lajista ja sen hybrideistä johdetuista lajikkeista, jotka sisältyvät asianomaisen tuottajaryhmän lisäys- ja poistomenettelyllä valitsemien lajikkeiden luetteloon. Menettelyn tarkoituksena on varmistaa, että hyväksytyt lajikkeet täyttävät seuraavat lajikevalintaperusteet: hyväksyttyjen kokojen hyvä jakauma, korkea kuiva-ainepitoisuus, nopea mukulanmuodostus. Aina kun luetteloon tehdään muutoksia, se toimitetaan sekä tuottajille että toimivaltaisille valvontaelimelle ja -viranomaisille.

”Pomme de terre de Noirmoutier” -perunan erityiset ominaisuudet ovat seuraavat:

— malto on väriltään pääasiassa keltaista,

— kuori on ohut ja irtoaa melko helposti (ilman kuorintaa) ennen kypsentämistä,

— mukuloiden koko on vähintään 17 mm ja enintään 70 mm, ja kussakin pakkauksessa kokovaihtelu saa olla enintään 25 mm,

— korkea kuiva-ainepitoisuus (≤ 22 %).

3.3. Rehu (vain eläinperäiset tuotteet) ja raaka-aineet (vain jalostetut tuotteet)

—

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kasvien valmistelu ja istutus, sadonkorjuu, lajittelu ja luokittelu tapahtuvat asianomaisella maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Perunat on lähetettävä viimeistään viisi työpäivää pakkaamisen jälkeen. Niitä tarjotaan kuluttajille myyntiyksikköinä, joiden koko vaihtelee 0,250 kg:sta 5,000 kg:aan. Vähittäiskaupan irtomyyntiä ja kotitalouksien ulkopuolista käyttöä varten ne pakataan enintään 15 kg:n painoisiin pakkauksiin.

3.6. Tuotteen, johon rekisteröity nimi viittaa, merkintöjä koskevat erityiset säännöt

Elintarvikkeiden merkintöjä ja esillepanoa koskevassa lainsäädännössä säädettyjen pakollisten merkintöjen lisäksi jokaisessa yksittäisessä perunapakkauksessa on oltava seuraavat maininnat:

— tuotteen rekisteröity nimi ja Euroopan unionin SMM-tunnus samassa kentässä,

— pakkauslaitoksen nimi ja osoite,

— Vendée Qualité -ryhmittymän lyhenne ja osoite.

4. Maantieteellisen alueen tarkka rajaus

Suojatun maantieteellisen merkinnän ”Pomme de terre de Noirmoutier” maantieteellinen alue käsittää seuraavat kunnat Vendéen departementissa: Noirmoutier en l’Ile, l’Epine, La Guérinière ja Barbâtre.

5. Yhteys maantieteelliseen alkuperään

Suojatun maantieteellisen merkinnän ”Pomme de terre de Noirmoutier” perustana ovat pääasiassa sen oikeutettu erityismaine sekä tuottajien taitotieto, jonka ansiosta tästä tuotteesta on erityisessä ja suotuisassa luonnonympäristössä pystytty tekemään yksi Ranskan tunnetuimmista perunoista.

Noirmoutier’n saari (l’île de Noirmoutier) on pinta-alaltaan 48 km2:n suuruinen, matala ja enimmäkseen tasainen saari. Saari lepää graniitti- ja kalkkijalustalla, jolle on aikojen kuluessa kerrostunut merivirtojen mukanaan tuomaa lietemaata. Saaren viljellyt maa-alueet ovat pääosin vettä läpäisevää hiekkaa tai hiekkapitoista hiesua, joka lämpenee nopeasti.

Saarella vallitsee valtameri-ilmasto, joka on talvisin lauhkea ja kostea, siellä tuulee usein mereltä etelän ja lounaan suunnasta, talvi- ja kevätlämpötilat ovat huomattavasti lauhkeampia kuin viereisellä mantereella ja kesällä on tyypillisesti suhteellisen kuivaa jo toukokuusta alkaen. Auringonvalon määrä on huomattava (2 200 tuntia/vuosi) ja paljon suurempi kuin lähellä olevan mantereen puolella (+ 300 tuntia), varsinkin keväisin.

Perunoita tiedetään viljellyn Noirmoutier’n saarella jo 1700-luvun lopulla. Vuonna 1796 saaren viranomaiset kehottivat asukkaita kasvattamaan perunaa puutarhojen lisäksi myös pelloilla niillä maa-alueilla, jotka osoittautuivat perunanviljelylle suotuisiksi. Vendéen departementin arkistoviraston mukaan saarella oli 300 hehtaaria perunaviljelmiä vuonna 1860, ja jo silloin oli erikoistuttu varhaisperunaan.

Vuodesta 1875 alkaen Noirmoutier’n vihannesviljelijät kauppasivat maineikasta ja harvinaista tuotettaan Saint-Nazairen ja Nantesin sekä Englannin markkinoille (1 500 tonnia vuonna 1881), ja toimitukset alkoivat todistetusti jo toukokuussa. Tuote oli niin tunnettu, että saarelle asettui 1880-luvulla myös englantilaisia yrityksiä tuottamaan perunaa.

Tuotteen laatua haluttiin ylläpitää ja parantaa jatkuvasti, minkä seurauksena 1920-luvulla kehitettiin kuuluisa lajike Bonnotte de Noirmoutier, josta tuli jo vuonna 1938 malliesimerkki laadukkaasta perunasta (Jean Feytaud, La pomme de terre, Que Sais-je, 1949, s. 66).

Kauppiaiden ja tuottajien välisten hintariitojen seurauksena perustettiin vuonna 1939 maanviljelijöiden etujärjestö. Etujärjestön perustamisen jälkeen muodostettiin Noirmoutier’n perunantuottajien maatalousosuuskunta, joka jo vuonna 1950 tuotti yhteensä 4 000 tonnia varhaisperunaa.

Osuuskuntaan kuuluvat kolmisenkymmentä tuottajaa, joiden paikallinen nimitys on ”Pataquous”, viljelevät pieniä perunantuotantoon erikoistuneita tiloja (kooltaan liki kaksi kertaa pienempiä kuin kansallinen keskiarvo). Nämä pientuottajat siirtävät hankkimaansa kokemusta usein sukupolvelta toiselle ja parantavat jatkuvasti tuotantomenetelmiään toimintaympäristössä, jolle on tunnusomaista vahva yhteisöllisyys ja keskinäinen avunanto.

Tämän erikoisosaamisen ilmentymiä ovat erityisesti kylvöalustan varhainen valmistelu kyntämällä, kastelujärjestelmien asentaminen, saaren olosuhteisiin soveltuvien, malloltaan pääasiassa keltaisten lajikkeiden valinta ja siemenperunoiden systemaattinen idätys. Lisäksi on kyse perunannoston hallinnoinnista ja valvonnasta maaliskuun puolivälistä alkaen sekä tämän herkän tuotteen kuljetus- ja käsittelytavoista, joiden ansiosta perunat säilyvät tuoreina ennen niiden lähettämistä.

Jo 20 vuoden ajan huhtikuun lopulla tai toukokuun alussa on pidetty ”Pomme de terre de Noirmoutier” -perunajuhlat, joihin osallistuu joka vuosi tuhansia ihmisiä. Maatalousosuuskunta on myös perustanut ”Pomme terre de Noirmoutier” -perunan ystäväyhdistyksen, jossa on mukana niin kuluttajia ja ruokablogien pitäjiä kuin lukuisia tunnettuja keittiömestareita Ranskasta ja ulkomailta.

”Pomme de terre de Noirmoutier” -perunoiden sato korjataan elokuun loppuun mennessä lyhyen avomaaviljelyn jälkeen. Ne myös asetetaan myyntiin Ranskan markkinoilla ensimmäisten perunoiden joukossa kevään alussa. Niissä on ohut kuori, joka irtoaa melko helposti ennen kypsentämistä, ja niiden kuiva-ainepitoisuus on korkea.

”Pomme de terre de Noirmoutier” -perunan maine on rakentunut yli kahdensadan vuoden kuluessa niin paikallisten kuin ulkomaisten kuluttajien siihen kohdistaman mielenkiinnon ansiosta. Sen ominaispiirteet, kuten ensimmäisten mukuloiden varhainen kypsyminen, lyhyt kasvatusaika avomaalla, ohut kuori ja korkea kuiva-ainepitoisuus, ovat suoraan yhteydessä kevyeen ja vettä hyvin läpäisevään maaperään, joka lämpenee nopeasti ja siten takaa mukuloiden nopean kehittymisen. Myös lämpötilat ja auringonvalon määrä (etenkin keväällä), jotka ovat saarella huomattavasti korkeammat kuin viereisellä mantereella, vaikuttavat osaltaan tälle tuotannolle ominaiseen kasvusykliin.

Ammatillinen taitotieto ja tuotantovaiheiden (idätys, maan muokkaus kyntämällä, jatkuva lajikevalinta) yhteinen määrittäminen ovat luoneet Noirmoutier’n saaren perunantuotannolle maineen, joka ei ole missään vaiheessa heikentynyt. Määräävä tekijä tämän maineen rakentumiselle on ollut saariympäristö ja sen yhteisöllisyys ja sosiaalinen yhteenkuuluvuus.

Sekä kuluttajat että keittiömestarit ovat vuosien ajan tunnustaneet ”Pomme de terre de Noirmoutier” -perunan monipuolisen soveltuvuuden ruuanlaittoon (höyrykypsennys, ruskistaminen jne.). Esimerkiksi vuonna 1996 Drouot-huutokauppakamarissa Pierre Cornette de Saint-Cyrin johdolla pidetyssä huutokaupassa ensimmäinen viiden kilogramman erä ”Pomme de terre de Noirmoutier” -perunoita myytiin 15 000 frangilla. Niistä maksettiin enemmän kuin tryffeleistä!

”Pomme de terre de Noirmoutier” -perunoiden keskihinta on nykyisin yleisesti 2–5 kertainen muihin samaan aikaan myytäviin perunoihin verrattuna. Niiden osuus perunamarkkinoiden koko määrästä on alle 10 prosenttia.

”Pomme de terre de Noirmoutier” kuuluu perustavanlaatuisesti Noirmoutier’n saaren kulttuuriperintöön ja muodostaa olennaisen osan sen taloudellisesta toiminnasta. Se on yhtä tärkeä osa Noirmoutier’n elämää ja identiteettiä kuin matkailu, kalastus ja suola-altaat. ”Pomme de terre de Noirmoutier” -perunan maine on pysynyt muuttumattomana, ja viimeaikaisten mielipidekyselyjen mukaan Noirmoutier on varhaisperunaa tuottavista Ranskan alueista arvostetuin.

Tuote-eritelmän julkaisutiedot

(asetuksen 6 artiklan 1 kohdan toinen alakohta)

https://extranet.inao.gouv.fr/fichier/CDC-PDTNoirmoutier.pdf

(1) EUVL L 343, 14.12.2012, s. 1.